Räzan'

Räzan' () om lidn da lidnümbrik Venäman päivlaskmas. Se om Räzanin agjan administrativine keskuz da kaikiš suremb lidn. Om ümbärtud Räzanin rajonan territorijal i om sen administrativižeks keskuseks mugažo.
Istorii.
Eländpunktan aluz om pandud vl 1095 kuti lidn-sodakeskuz järedoiden eländpunktoiden keskhe. Venän lidn om tetab nügüd' "Vanh Räzan"'-nimenke. Vozil 1160−1521 Räzan' oli Suren Räzanin ruhtinazkundan pälidnaks.
Möhemba edel 1778. vot lidnan nimituz oli "Räzanin Perejaslavl"' ().
Räzan' šingotase mašinansauvomižel i ladimensauvomižel, sömtegimištol, kivivoinümbriradajal tegimel.
Geografijan andmused.
Lidn sijadase agjan lodehes. Sen istorine keskuz da tobj pala seištas Okanjogen oiktal korktal randal 130 m ü.m.t. keskmäižel korktusel. Matkad Moskvhasai om 180 km lodeheze orhal. Lähembaine lidn om Ribnoje kümnes kilometras lodeheze.
Klimat om ven kontinentaline. Voden keskmäine lämuz om +5,4 C°, kezakun-elokun +17,2..+19,2 C°, tal'vkun-uhokun −6,2..−7,9 C°. Ekstremumad oma −40,9 C° (tal'vku) i +39,5 C° (eloku). Kezaaigan minimum om −1,8 C° (kezaku), tal'vaigan maksimum om +8,9 C° (tal'vku). Ei voi panda halad heinkus-elokus (elokun minimum om +0,4 C°). Paneb sadegid 575 mm vodes, enamba kezakus-heinkus (64..80 mm kus) i redukus (64 mm), vähemba uhokus-keväz'kus (26..34 mm kus) i semendkus (34 mm). Välläd päivlaskmaižed i suvipäivlaskmaižed tulleid enambištudas.
Tobmuz.
Räzan' jagase nelläks administrativižeks rajonaks: Nevondkundaline ("Советский"), Raudteiden ("Железнодорожный"), Moskvan ("Московский") i Oktäbrin ("Октябрьский"). Rajonad ei olgoi municipaližikš ühtnikoikš.
Lidnümbrikon tobmuden pamez' om sen Duman ezimez'. Lidnan Dum kogoneb 40 ühtnijaspäi, kaik lidnalaižed valitas heid videks vodeks: pol' valičese oikti 20 üks'mandatižes ümbrikos i pol' märhapanese partijoiden nimikirjutesišpäi. Edeline Duman ezimez' om Julija Rokotänskaja (sügüz'ku 2018 — uhoku 2022). Räzan'-lidnan Dum valičeb konkursal i paneb radnikusele lidnan merad, hänen valdatusiden strok om Duman olijan kucundan strokun hätkte. Lidnan mer (Administracijan pämez') om Vitalii Artömov vn 2023 semendkuspäi, hän jo oli sil-žo radinsijal (kül'mku 2010 — reduku 2014). Edeline mer om Jelena Sorokina (kezaku 2019 — semendku 2023).
Eläjad.
Vl 1939 lidnan ristitišt oli 95 357 eläjad. Vn 2010 Venäman rahvahanlugemižen mödhe lidnan eläjiden lugu oli 524 927 ristitud, vn 2021 — 528 599 ristitud. Kaik 537 622 eläjad oli lidnas vl 2017. Kaikiš suremb lidnan ristitišt oli 535 tuhad eläjid vl 1997 i 539 789 eläjad vl 2019.
Rahvahad (enamba 0,4 % vl 2010, ozutadud rahvahudenke): venälaižed — 95,8 %, ukrainalaižed — 0,8 %, armenijalaižed — 0,5 %, toižed rahvahad — 2,9 %.
Rahvahad (enamba 0,4 % vl 2021): venälaižed — 60,6 %, toižed rahvahad — 3,0 %, rahvahuden ozutandata — 36,4 %.
Kaik kuz' üläopendusen aluzkundad ratas lidnas. Znamasine om Räzanin valdkundaline universitet S.A. Jeseninan nimed (8 tuh. üläopenikoid kudes institutas i koumes fakul'tetas). Sen aluz om pandud vn 1915 tal'vkus kut ezmäine Venäman imperijas opendajiden institut naižiden täht, om klassižeks universitetaks vn 2005 tal'vkuspäi. Toižed üläopendusen aluzkundad oma agrotehnologine, radiotehnine i medicinine universitetad, gvardijan il'mdesantan sodaškol, Venäman FSIN:an oiktusen da ohjandusen akademii, Venäman südäiazjoiden ministrusen Moskvan universitetan filial.
Transport.
Avtobusad, trolleibusad, ezilidnelektrojonused i taksid oma kundaližeks transportaks lidnas. Velotehuziden verk om sauvomas lidnan keskuzpalas. Kaks' päraudtestancijad, kaks' avtostancijad, "Borkovskoi"- i "Trubežnii"-jogiportad. "Räzan' I"-päraudtestancii radab lidnan keskuses. Raudte i «Ural»-avtote (M5 / E30-maršrut) ümbärtas lidnan keskuzpalad pol'renghaks suvipäivlaskmaspäi.
Civiline "Turlatovo"-lendimport ("RZN / РЯТ / UUBR") sijadase lidnan suvipäivnouzmas, kävutase nügüd' penel aviacijal i openduzkeskuseks. Toine om Protasovo-lendimport lidnanno, se om konservacijas, varastab rekonstrukcijad. Koumanz' om Dägilevo-sodalendimport lidnan pohjoižes. Kodvindaviabaz Gagarinan nimed radab Dubroviči-sodapoligonal lidnanno.